'n Droom verwesenlik. Jodi Jantjies stel haar eerste enkelsnit bekend - Afrikaans.com
'n Droom verwesenlik. Jodi Jantjies…
"Skares sal moet luister, dit is my song," vertel Jodi Jantjies met die bekendstelling van haar eerste enkelsnit.
Die ATKV het op Jeugdag 2020 met trots Jodi Jantjies se eerste enkelsnit bekendgestel.
Hierdie eerste enkelsnit van die jong Kapenaar het sy geskryf tydens Crescendo se finale slypskool. Die liedjie, "Dis my song", vertel van Jodi se ontwaking en bewuswording dat haar spraakgebrek nie haar menswees of waarde bepaal nie.
Danie du Toit van Spoegwolf sê dat Jodi sy lewe verander het. "Sy is 'n stem wat my verander het, my geroer het tot in my diepste. Dis 'n stem wat mense wakker maak. Sy is die rede hoekom ek teruggekom het na die ATKV toe, want ek het hier baie meer geleer as wat ek ooit vir mense sou kon leer."
Bekendstelling van enkelsnit
Hierdie is die volvoering van 'n vier jaar lange pad wat ATKV-Crescendo met Jodi stap sedert haar eerste oudisie in Maart 2016 as 15-jarige by die Cedar Sekondêre Skool in Mitchells Plein.
Die bekende sangeres Anna Davel het die volgende oor Jodi gesê: "ATKV-Crescendo is 'n plek waar mense hulle drome kan verwesenlik en Jodi is een van die beste voorbeelde van iemand wat 'n droom het … sy't net 'n sleuteltjie nodig gehad. Ietsie en iemand wat in haar glo en vir haar 'n fondasie skep waarvandaan sy kan wegspring. Die talent was reeds daar. Die passie was reeds daar. En hier is die ongelooflike stem en liedjieskrywer en ek kan nie wag om te sien wat sy in die toekoms gaan regkry nie."
Tydens die #OnseFees in 2019 het sy die Rieldansfinaal geopen met die sing van die volkslied. Jodi het hierdie geleentheid gedeel met medefinaliste van ATKV-Crescendo, sowel as groot name soos HemelBesem, Anna Davel, Deon Meiring, Danie du Toit en Die Hooflig.
Jodi het ook as mentor tydens ATKV-Crescendo se mentorprogramme opgetree. Met lirieke soos "skares sal moet luister, dit is my song" sê sy dat sy steeds deur haar musiek kan praat.
Iets wat 'n mens dadelik opval tydens onderhoude met Jodi, is haar selfvertroue en nederigheid. Dit is voorwaar indrukwekkend en inspirerend.
Deur die bekendstelling van hierdie liedjie, wil die ATKV 'n boodskap van hoop aan jongmense uitdra. "Ons wil vir jóú sê hier is 'n tuiste vir jou by die ATKV. Kom laat ons jou drome vlerke gee."
Volgens Gerrie Lemmer: uitvoerende hoof: kultuur by ATKV, gebruik Jodi haar sangtalent nie net om te vermaak nie, maar om haar boodskap wat 'n reuse-impak op hom gehad het, oor te dra.
"Jodi het deur haar sangtalent ontpop in 'n ambassadeur, kampvegter, rolmodel en inspirasie vir baie jongmense wat nie die vrymoedigheid het om hul stem te laat hoor nie. Mag Jodi nog baie mense raak met haar stories en unieke klanke!"
"Dit maak die proses van die opneem van my liedjie so maklik. Om heeltyd met daai tipe positivity omring te wees is asemrowend. Ek is baie excited om my song daar buite te sit sodat mense kan ervaar wat ek ervaar, en dat mense waarlik kan sien dat ongeag jou
tekortkominge, you can do anything you set your mind to."
Die akoestiese weergawe van "Dis my song" wat Jodi saam met Danie du Toit van Spoegwolf opgeneem het, sal in Junie gevolg word deur 'n amptelike musiekvideo en die enkelsnit wat digitaal afgelaai kan word. Die tweede enkelsnit is 'n lied wat Jodi geskryf het
en waarin Die Hooflig saam met haar optree.
Ons het met Danie du Toit van Spoegwolf, Robin Fourie van Die Hoofligen Jodi Jantjies gesels oor hierdie ongelooflike projek.